


Anexa la Ordinul ministrului educației și cercetării nr. .........../.............2026

Norme metodologice privind degrevarea parțială de normă didactică de predare şi stabilirea obligaţiei de predare a personalului didactic de predare care ocupă funcții de conducere, îndrumare și control în învățământul preuniversitar de stat 

Art. 1
Prezentele norme reglementează degrevarea parțială de normă didactică de predare şi stabilirea obligaţiei de predare pentru personalul didactic de predare care ocupă funcții de conducere, îndrumare și control în învățământul preuniversitar de stat.

Art. 2
(1) Directorii  unităților de educație extrașcolară, centrelor județene de resurse și asistență educațională/Centrului Municipiului București de Resurse și Asistență Educațională, precum și ai centrelor de excelență efectuează 12 ore/săptămână în specializarea/specializările dobândită/dobândite prin studii.
(2) Directorii unităților de învățământ preuniversitar de stat de nivel antepreșcolar, preșcolar, primar, gimnazial, liceal, profesional și postliceal efectuează 10 ore/săptămână în specializarea/specializările dobândită/dobândite prin studii, dacă unitatea de învățământ îndeplinește una dintre următoarele condiții:
a) are cel puțin 25 de formațiuni de studiu;
b) are între 10 și 24 de formațiuni de studiu și cel puțin 10 clase din învățământul primar și/sau grupe din învățământul antepreșcolar/preșcolar;
c) are cel puțin 5 structuri şcolare arondate;
d) are cel puțin 20 de formațiuni de studiu, precum și internat și/sau cantină;
e) are cel puțin 4 niveluri de școlarizare dintre următoarele: antepreşcolar, preșcolar, primar, gimnazial, liceal, profesional, postliceal, dar nu mai puțin de 16 formațiuni de studiu;
f) este unitate de învățământ special cu cel puțin 16 formaţiuni de studiu. 
(3) Directorii unităților de învățământ care îndeplinesc una din condițiile prevăzute la alin. (2) efectuează 8 ore/săptămână în specializarea/specializările dobândită/dobândite prin studii, dacă unitatea de învățământ îndeplinește suplimentar una dintre următoarele condiții:
a) are cel puțin 1000 de elevi, preșcolari și/sau antepreșcolari;
b) are cel puțin 500 de preșcolari și/sau antepreșcolari;
c) are cel puțin 400 de antepreșcolari;
d) are cel puțin 600 de elevi, în cazul unităților de învățământ postliceal;
e) are cel puțin 200 de elevi și/sau preșcolari, în cazul unităților de învățământ special.
(4) Directorii unităților de învățământ preuniversitar de stat de nivel antepreșcolar, preșcolar, primar, gimnazial, liceal, profesional și postliceal care funcționează cu un număr de formațiuni de studiu cuprins între 5 și 9 inclusiv efectuează 14 ore/săptămână în specializarea/specializările dobândită/dobândite prin studii.
(5) Directorii unităților de învățământ preuniversitar de stat care funcționează cu un număr de formațiuni de studiu mai mic decât 5 efectuează integral norma didactică de predare.
(6) Directorii unităților de învățământ preuniversitar de stat care nu se încadrează într-una dintre situațiile prevăzute la alin. (1)-(5) efectuează 12 ore/săptămână în specializarea/specializările dobândită/dobândite prin studii.
(7) Directorii adjuncți ai unităților de educație extrașcolară și ai centrelor județene de resurse și asistență educațională/Centrului Municipiului București de Resurse și Asistență Educațională, precum și directorii adjuncți ai unităților de învățământ preuniversitar de stat de nivel primar, gimnazial, liceal, profesional sau postliceal efectuează 14 ore/săptămână în specializarea/specializările dobândită/dobândite prin studii.
(8) Personalul didactic de predare care ocupă funcții de conducere în inspectoratele școlare județene/Inspectoratul Școlar al Municipiului București, denumite în continuare inspectorate școlare, efectuează 6 ore/săptămână în specializarea/specializările dobândită/dobândite prin studii.
(9) Personalul didactic de predare care ocupă funcții de îndrumare și control în inspectoratele școlare sau funcții de conducere în casele corpului didactic efectuează 8 ore/săptămână în specializarea/specializările dobândită/dobândite prin studii.

Art. 3
(1) În vederea participării la procesul  de monitorizare și evaluare a calității sistemului de învățământ, federațiile sindicale reprezentative la nivel de sector de negociere colectivă învățământ preuniversitar desemnează maximum 170 de persoane care beneficiază de degrevare parțială, în limita a maximum 90 de norme/posturi didactice la nivel național.
(2) Atribuţiile persoanelor prevăzute la alin. (1) sunt următoarele:
a) participarea în grupuri de lucru pentru elaborarea proiectelor de acte normative și/sau administrative cu caracter normativ în domeniul învățământului preuniversitar;
b) participarea la activități de monitorizare privind activitățile de mobilitate a personalului didactic de predare din învățământul preuniversitar;
c) participarea la activități de monitorizare privind organizarea şi desfășurarea concursurilor de ocupare a posturilor didactice/catedrelor vacante/rezervate în învățământul preuniversitar;
d) participarea la activități de monitorizare privind organizarea şi desfășurarea concursurilor de acordare a gradației de merit în învățământul preuniversitar;
e) participarea la activități de monitorizare privind organizarea şi desfășurarea concursurilor pentru ocuparea funcțiilor de conducere din instituțiile sau din unitățile de învăţământ preuniversitar.
f) participarea în calitate de observatori în consiliile de administrație ale unităților de învățământ, unităților de educaţie extrașcolară și inspectoratelor școlare;   
g) participarea în comisii de dialog social, comisii paritare, comisii tehnice, la nivel local, județean, regional sau național;
h) participarea la negocierea contractului colectiv de muncă, la nivel județean sau național;
i) participarea în comitetele locale de dezvoltare a parteneriatului social;
j) participarea la lucrările comisiilor de cercetare a presupuselor abateri disciplinare săvârșite de salariații membri de sindicat din unitățile de învățământ preuniversitar;
k) participarea la ședințele/instruirile cu personalul de conducere, îndrumare și control, personalul didactic sau personalul administrativ din învățământul preuniversitar;
l) participarea, cu statut de observator, la activitățile de evaluare externă, în vederea autorizării, acreditării și evaluării periodice a unităților de învățământ preuniversitar.
(3) Persoanele prevăzute la alin. (1), care beneficiază de degrevare parțială, pot desfășura una sau mai multe din activitățile prevăzute la alin. (2), iar, în vederea verificării și monitorizării modului de îndeplinire a acestor activități, au obligaţia de a depune lunar un raport de activitate la filialele județene ale federațiilor sindicale reprezentative la nivel de sector de negociere colectivă învățământ preuniversitar. 
(4) Semestrial, președinții filialelor județene prevăzute la alin. (3) depun la inspectoratele școlare un raport de monitorizare care să exprime, la nivel județean, modul de îndeplinire a atribuțiilor prevăzute la alin. (2).
(5) Președinții federațiilor sindicale reprezentative la nivel de sector de negociere colectivă învățământ preuniversitar depun semestrial, la Unitatea de Politici Publice „România Educată” din cadrul Ministerului Educaţiei şi Cercetării, rapoarte de monitorizare care să exprime, la nivel național, modul de îndeplinire a atribuțiilor prevăzute la alin. (2).
(6) Lista nominală a persoanelor prevăzute la alin. (1) și obligația de predare pentru fiecare persoană se aprobă prin ordin al ministrului educației și cercetării.

Art. 4
Inspectoratele școlare au obligația de a monitoriza aplicarea prevederilor prezentelor norme metodologice.

Art. 5
(1) Personalul didactic de predare care ocupă funcții de conducere, îndrumare și control în învățământul preuniversitar de stat poate solicita, în scris, inspectoratului școlar efectuarea integrală a normei didactice de predare, conform specializării/specializărilor dobândită/dobândite prin studii.
(2) Personalul didactic de predare aflat în funcții de conducere în inspectoratele școlare sau în casele corpului didactic, personalul didactic de predare aflat în funcții de îndrumare și control în învățământul preuniversitar de stat, precum și directorii unităților de învățământ preuniversitar de stat de nivel antepreșcolar și/sau preșcolar cu minimum 15 grupe și minimum 5 structuri arondate sau minimum 5 locații situate la adrese diferite, ale căror studii nu permit desfășurarea obligației de predare stabilită conform prezentelor norme metodologice, efectuează activități reglementate prin procedură aprobată de Secretarul de stat care coordonează învățământul preuniversitar din cadrul Ministerului Educației și Cercetării.
(3) Directorii unităților de învățământ preuniversitar de stat care nu se încadrează în condițiile prevăzute la alin. (2) și directorii adjuncți ale căror studii nu permit desfășurarea obligației de predare stabilită conform prezentelor norme metodologice, efectuează integral norma didactică de predare, conform specializării/specializărilor dobândită/dobândite prin studii.
(4) Personalul didactic de predare aflat în funcții de conducere, îndrumare și control în învățământul preuniversitar de stat, titular pe posturi de profesor-consilier școlar, profesor-logoped, profesor-psihopedagog, profesor-psiholog sau profesor itinerant și de sprijin, poate desfășura numărul de ore/săptămână pentru asigurarea obligației de predare prevăzute în prezentele norme metodologice și din norma didactică de predare aferentă unui astfel de post.

Art. 6 (1) Personalul didactic de predare care ocupă funcții de conducere, îndrumare și control în învățământul preuniversitar de stat nu poate desfăşura activităţi didactice de predare remunerate prin plata cu ora sau cumul.
(2) Prin excepţie de la prevederile alin. (1), se poate aproba efectuarea de activităţi în regim de plata cu ora, în unităţi de învăţământ preuniversitar din zone izolate, cu aprobarea consiliului de administraţie al inspectoratului şcolar. Încadrarea în regim de plata cu ora a personalului de conducere din unitățile de învățământ preuniversitar de stat se realizează cu aprobarea consiliului de administrație al inspectoratului școlar, în absența personalului didactic calificat, la discipline pentru care are calificarea necesară, în unități de învățământ de nivel primar sau gimnazial din mediul rural situate în zone izolate.

Art. 7 În cuprinsul prezentelor norme metodologice, începând cu data reorganizării inspectoratelor școlare și înființării Centrului Naţional de Formare şi Dezvoltare în Cariera Didactică:
a) denumirea "inspectoratul şcolar judeţean/Inspectoratul Şcolar al Municipiului Bucureşti",  se va citi "direcţia judeţeană de învăţământ preuniversitar/Direcţia Municipiului Bucureşti de Învăţământ Preuniversitar";
b) denumirea "casa corpului didactic" se va citi "centrul pentru cariera didactică".

